पाएं अपने शहर की ताज़ा ख़बरें और फ्री ई-पेपरडाउनलोड करें
अजमेर जिले और शहर में बढ़ते कोरोना संक्रमण को देखते हुए अजमेर के केसरगंज और पड़ाव की व्यापारिक एसोसिएशन ने अच्छी पहल की है। व्यापारिक संगठन यहां 3 से 5 मई तक स्वैच्छिक बंद रखेंगे। जिला प्रशासन और व्यापारिक संगठनों की बैठक में यह निर्णय लिया गया। व्यापारी इन तीन दिनों में सिर्फ होम डिलीवरी करेंगे। सप्ताह के शेष दो दिन बाज़ार को गाइडलाइन के अनुसार खोला जाएगा।
अतिरिक्त जिला कलक्टर शहर गजेंद्र सिंह राठौड़ ने बताया कि जिला कलक्टर प्रकाश राजपुरोहित की पहल पर व्यापारिक संगठनों के साथ चर्चा की गई। जिला प्रशासन और शहर के महत्वपूर्ण बाज़ार केसरगंज व पड़ाव के व्यापारियों के बातचीत हुई। कोरोना संक्रमण के समय में बाजारों में भीड़ को कम करने तथा आमजन की सुरक्षा के लिए व्यापारियों ने स्वेच्छा से बाजार बंद रखने का निर्णय लिया।
उन्होंने बताया कि अनाज मंडी पड़ाव, पड़ाव किराना एसोसिएशन तथा केसरगंज मार्केट एसोसिएशन के पदाधिकारियों ने यह अनुकरणीय निर्णय लिया है। इसके तहत 3 से 5 मई तक पड़ाव व केसरगंज के बाज़ार बंद रहेंगे। इस दौरान दुकानदार फ़ोन या ऑनलाइन डिमांड पर अपने उपभोक्ताओं को होम डिलीवरी करेंगे। प्रशासन की ओर से इन दुकानों के डिलीवरी बॉय को आवागमन के लिए पास दिए जाएंगे।
सप्ताह के शेष दो दिनों में बाजार रेड अलर्ट जन अनुशासन पखवाड़े की गाइडलाइन में तय समय सारिणी के अनुसार खोले जाएंगे। अन्य सभी व्यापारिक संगठनों व विकास समितियों से आग्रह किया है कि भीड़ को रोकने के लिए प्रशासन के प्रयासों में स्वतः स्फूर्त पहल करें ताकि संक्रमण की चेन तोड़ने, अस्पतालों पर दबाव कम करने और ऑक्सीजन की बेहतर उपलब्धता के लिए की जा रही कोशिशों को सफलता मिल सके।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn